FÆLLES AKTION af 30. april 1998 vedtaget af Rådet på grundlag af artikel J.3 i traktaten om Den Europæiske Union, vedrørende støtte til valgene i Bosnien-Hercegovina (98/302/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne fra Det Europæiske Råds møder den 13. og 14. december 1996 i Dublin og den 16. og 17. juni 1997 i Amsterdam, og

ud fra følgende betragtninger:

Den 12.-13. september 1998 skal der finde nationale valg sted i Bosnien-Hercegovina;

Det Permanente Råd under Organisationen for Sikkerhed og Samarbejde i Europa (OSCE) besluttede den 5. og 12. marts 1998, at OSCE vil overvåge disse valg;

Unionen har til stadighed bidraget til OSCE's aktiviteter i forbindelse med overvågning af samtlige valg i Bosnien-Hercegovina (1) i overensstemmelse med den generelle rammeaftale for fred i Bosnien-Hercegovina og agter fortsat at spille en aktiv rolle med henblik herpå;

EU-medlemsstaterne er de vigtigste bidragsydere til OSCE's budget for overvågning af de nationale valg i Bosnien-Hercegovina i henhold til OSCE's skala for »større missioner og projekter« -

VEDTAGET FØLGENDE FÆLLES AKTION:

Artikel 1

Formålet med denne fælles aktion er yderligere at udvide den støtte, der allerede ydes af Unionen til de aktiviteter, der udføres af OSCE i overensstemmelse med den generelle rammeaftale for fred i Bosnien-Hercegovina.

Formålet med denne fælles aktion er navnlig at yde EU-støtte som supplement til den støtte, der allerede ydes gennem bidraget til OSCE's budget for overvågning af nationale valg i Bosnien-Hercegovina i henhold til OSCE's skala for »større missioner og projekter«, hvorefter bidraget fra EU-medlemsstaterne udgør 67 % af det samlede budget.

Artikel 2

1. Den supplerende støtte, der er omhandlet i artikel 1, har form af et EU-bidrag til OSCE-overvågning. Dette omfatter et frivilligt bidrag til OSCE-projekt nr. G-7 (overvågningspersonale) (2), idet der stilles et hold EU-observatører til rådighed, der i OSCE's regi skal overvåge valget, herunder vælgerregistrering, valghandling og stemmeoptælling (afsnit 1, 2, 3 og 4 i nr. G-7), samt til OSCE-projekt nr. G-16 (Media Centre).

2. EU-observatører på lang sigt skal opholde sig i området i indtil 208 dage. EU-observatører på mellemlang sigt skal opholde sig i området i 34-38 dage. EU-observatører på kort sigt skal opholde sig i området i 11-18 dage.

Artikel 3

1. For at dække udgifterne i forbindelse med gennemførelse af de i artikel 2 nævnte aktiviteter afholdes der et beløb på maksimalt 5 mio. ECU over De Europæiske Fællesskabers almindelige budget for 1998.

2. Af det i stk. 1 nævnte beløb øremærkes et beløb på indtil 4,92 mio. ECU til et frivilligt bidrag til medfinansiering af op til 40 % af de samlede udgifter til projekt nr. G-7, afdeling 1, 2, 3 og 4, og til udgifter til transport af EU-observatørerne fra medlemsstaternes hovedstæder til Wien og retur. Ved medtagning af medlemsstaternes egne bidrag vil dette betyde, at Unionen finansierer langt størstedelen af overvågningsaktiviteterne. Det nøjagtige beløb vil blive beregnet på grundlag af den endelige liste over EU-observatører.

3. Af det i stk. 1 nævnte beløb øremærke et beløb på indtil 80 000 ECU til et frivilligt bidrag til OSCE-projekt nr. G-16 (Media Centre), navnlig for at sikre, at EU bliver synlig.

4. Udgifter, der afholdes af det i stk. 1 omhandlede beløb, forvaltes efter Fællesskabets procedurer og regler på budgetområdet.

Artikel 4

Rådet gør status over gennemførelsen af denne fælles aktion.

Artikel 5

Denne fælles aktion træder i kraft på dagen for vedtagelsen.

Artikel 6

Denne fælles aktion offentliggøres i Tidende.

Udfærdiget i Luxemburg, den 30. april 1998.

På Rådets vegne

T. JOWELL

Formand

(1) Fælles aktion 96/406/FUSP (EFT L 168 af 6.7.1996, s. 1), som ændret ved Rådets afgørelse 97/153/FUSP (EFT L 63 af 4.3.1997, s. 1), og suppleret ved Rådets afgørelse 97/224/FUSP (EFT L 90 af 4.4.1997, s. 1) og Rådets afgørelse 97/689/FUSP (EFT L 293 af 27.10.1997, s. 2).

(2) Afgørelse nr. 224 truffet af OSCE's permanente Råd den 8. april 1998.